khistorydata/jeongjo-sjw-relations huggingface dataset:
정조 15년 · 강
修撰金熙朝陳疏乞遞本職批令該曹稟處
정조 15년 · 목
熙朝與其從兄校理熙采有應避之嫌也
정조 15년 · 강
判敦寧李澧上疏乞暇賜批
정조 15년 · 목
疏略曰伏承德興大院君墓所行祭有命期日在邇臣祗詣將事之辰而職名所縻不敢擅離伏乞特賜由暇批以卿其依所請往省仍許參祭
정조 15년 · 강
命遺吏郞摘奸諸執事淸齋
정조 15년 · 목
景慕宮冬享在再明也
정조 15년 · 강
以李致中爲都總管趙宗鉉李義行爲副總管
정조 15년 · 목
敎曰懸頉總管許遞令該曹口傳差出
정조 15년 · 강
遞執義林道浩掌令金孝眞韓興裕持平丁若鏞韓永逵
정조 15년 · 목
因道浩永逵牌不進敎以未肅拜諸臺許遞
정조 15년 · 강
遞校理閔昌爀金羲淳修撰金熙朝分內醫提調金頤柱
정조 15년 · 목
因羲淳牌招啓稟敎以宜令一伸廉隅與未肅拜諸玉堂竝許遞政官牌招開政差出此後廉隅已伸者違牌嚴飭○政院以頤柱身病啓稟敎以許遞
정조 15년 · 강
大司諫權以綱陳疏辭職請覈洪樂安長書根脈賜批
정조 15년 · 목
疏略曰臣痰癖之症當寒添劇明日陪班無由趨參伏乞亟遞臣職臣於乞免之章竊有所憂憤者敢此附陳焉異端之害從古何限而豈有如西洋學之惑世誣民之甚者哉惟彼權尹兩漢絕悖之擧果如傳說可以嚴覈其罪快施當律而日前臺啓引洪樂安長書有册子刊行之說樂安旣以是登諸文字則豈無目覩而手執者乎臣謂一問於樂安尋其根脈毀其板誅其人以爲塞源之地斷不可已也批以近日處分之姑無稜角者以私書異於公證欲待完査之出場也爾旣拈出刊册二字疏請査實如此此則爾言得體不若向來僚臺啓語之全謄泛陳令政院以刊册之何人所爲問于前假注書洪樂安處以啓
정조 15년 · 강
命黃海監司李敬一先施越俸之典
정조 15년 · 목
因年分狀啓敎以狀辭一見爲之悶然雖欲移謄諸道已下之本此亦不能焉此無他知之不能透徹故言之如是矇昧其措諸事爲之如所知如所言可知唉彼海西之民爲一方伯之不得其人當秋而不得均蒙實惠於俵災之政臨歲而又不得均蒙實惠於催科之節若有捐瘠流離而及其事過罪發之後雖欲追懲何益於已捐瘠已流離之類乎非不知太欠剸理之才而意謂從容二字或爲有益於事爲矣今又從容之弊至於此極豈不萬萬駭然乎大抵停還一事初於度支公事判付不若柶木之劈分者蓋有意焉日前申諭愚夫之所可領會則今於年分條列狀本只擧舊還停退而朝家之爲小民夙宵憧憧之新還停退一事遍及各邑與否句語之間初無依俙槪見者如許道伯尙可曰分憂乎卽欲拿致王府査問重勘而更思若用人一己百之工亦不愈於數遞乎姑爲十分參酌先施越俸之典日前所下傳敎掩置委折令廟堂關問草記
정조 15년 · 강
命京畿公都會待明秋爲之
정조 15년 · 목
備邊司啓言京畿公都會往復道臣稟處事命下矣歉歲退行雖是應行之事明春適値式年監會待秋退行不無儒生輩悵然使之都聚營下道臣主張考試則民邑可以除弊而以是通變不害爲差勝之策而此亦創開之事有難硬定如欲遵例而無弊莫如道臣退定之議請以此分付敎以旣爲民邑之弊則些少格例不過疏節待明秋爲之事分付也
정조 15년 · 강
有政吏曹判書李坤參議徐龍輔進
정조 15년 · 목
以尹㬦爲大司諫權恢爲執義魚錫齡任長源爲掌令尹悌東朴載淳爲持平宋民載李羽晉爲校理李晴爲副校理吳泰賢爲修撰尹光普爲副修撰徐浩修爲分內醫提調
정조 15년 · 강
遞分內醫提調徐浩修
정조 15년 · 목
因浩修有實故變通草記敎以許遞
정조 15년 · 강
以趙宗鉉爲分內醫提調口傳也
정조 15년 · 강
命罪人呂士玉等後日次令亞堂別出意見究覈
정조 15년 · 목
刑曹啓言殺獄罪人呂士玉等更加嚴刑論理草記事命下矣更閱文案多般究覈而兩囚所供一如前招請依前竝推期於得情敎以後日次令亞堂亦爲別出意見究覈論理草記也
정조 15년 · 강
命潘城府院君朴應順山遣承旨致祭
정조 15년 · 목
敎曰河東府院君鄭世虎卽大院君舅也綾安府院君具思孟卽元廟國舅也以山地之在輦路十里內有致祭之命而今聞潘城府院君朴應順卽穆廟國舅也其山地去輦路亦爲咫尺之地云豈可以一爲一否乎一體遣官致祭皆於初七日爲之遣官則以承旨爲之事分付
정조 15년 · 강
遞校理金熙采副校理成德雨副修撰李晴以金啓洛爲校理吳泰賢爲副校理尹致性爲副修撰
정조 15년 · 목
敎曰未肅拜玉堂許遞前望單子入之
정조 15년 · 강
命別軍職姜五成相當職陞遷
정조 15년 · 목
敎曰今辛亥冬等別軍職試射時姜五成居首相當職陞遷
정조 15년 · 강
重推判義禁吳載純知義禁具㢞同義禁鄭存中洪檢
정조 15년 · 목
政院啓言卽見義禁府時囚魚用謙原情公事則以下隸受杖不得淸齋爲辭者旣不成說只從囚供無難修啓萬萬未安該堂上請竝從重推考允之
정조 15년 · 목
敎曰政官牌招開政○以徐龍輔爲吏曹參議李太亨爲司諫
정조 15년 · 강
命明川漂頹戶分等顧恤
정조 15년 · 목
咸鏡監司李文源以吉州等四邑農形不如南關明川被災民結構奠接申飭該倅馳啓敎以觀此狀辭北關四邑雨水過多反不如南關農形云拯濟之政旣有前下有旨令道伯着意接濟至於明川兩社漂頹爲三十餘戶致死一名云漂頹之分等顧恤死者之身布還穀蕩減亦有他邑已施之例當依此爲之而本邑之民瘡痍未蘇墊溺又如許若不另加賙給其爲蘇復有未可必兩社民人蠲其身役使不墊溺者救墊溺之戶俾明邑之民得以安意奠土事令廟堂三縣鈴嚴飭行會
정조 15년 · 강
命永興本宮後麓完築後狀聞
정조 15년 · 목
咸鏡監司李文源以永興本宮後麓修築分排列邑赴役馳啓敎以修築之役不容已卿之在營時期於完築而役不勞民工亦堅緻完築後狀聞事回諭
정조 15년 · 강
許施錦伯諸條之請
정조 15년 · 목
忠淸監司朴宗岳以農形分等開錄仰請諸條令廟堂稟旨分付事馳啓敎以啓下回啓之際徒費各日況所請至微乎一竝依狀請施行事令廟堂分付
정조 15년 · 목
義禁府啓言庇仁前縣監金聖準原情泛稱遲晩所當請刑而曾經侍從請除刑推議處允之
정조 15년 · 강
召見下直守令于重熙堂
정조 15년 · 목
楚山府使金啓洛奏職姓名訖予曰本州以弊邑之外近來民事誠多可悶之端云下去後各別務爲也予曰何日當爲離發耶啓洛曰明朝登程矣
정조 15년 · 강
命西平國舅墓碑閣從速改建
정조 15년 · 목
敎曰近聞西平國舅墓道碑石有孝廟朝御諱先朝有建閣之擧而年久傾頹云旣有所重則不可不卽爲修繕令廟堂行會畿伯使之從速改建而畢役後形止狀聞則當遣官致祭此意亦令該道知悉
정조 15년 · 강
重推抄啓文臣尹寅基等
정조 15년 · 목
奎章閣啓言去九月朔抄啓文臣試券中尹寅基宋知濂非削職而秘封書以及第沈能廸金履喬金履載鄭魯榮朴宗京不書長銜韓商新不書製進金達淳不書長銜試券二筆書呈應行格式如是違格諸文臣竝從重推考金達淳則有此券上之欠敬事體尤極駭然請拿問處之允之敎以其中金達淳兩罪俱發而拿處適中其願亦爲從重推考別省記文臣中今日居魁人分揀出送也
정조 15년 · 강
命楚山府使各別擇差
정조 15년 · 목
平安監司洪良浩以楚山府使曺遠振罷黜馳啓敎以凡守令決杖之式除非贜污則文蔭武堂上以上文臣侍從以上決杖之罪代用拿處之律自是法典觀此楚山府使事狀啓取見大典通編以軍餉未捧應決杖者雖侍從勿揀邊地守令亦爲決杖載錄則當初廟堂之知委卽不過大典中法文該府使或未及詳知法文之如許只知堂上與侍從守令之例有代拿之式有此稱病之擧乎病果實狀以本道楚山等五邑農形最損於他邑此時邑倅不可一刻曠官令廟堂星火關問該道草記○敎曰楚山倅之病勢仍任非可論曠官一刻可悶改差令該曹口傳各別擇差勿拘文武擬入待下批當日辭朝又敎曰春秋等抄啓文臣親試連三次居首陞敍尙不收用校理金啓洛此窠擬入
정조 15년 · 강
勘放時囚鄭學耕等
정조 15년 · 목
義禁府啓言時囚今日內議處照律事命下矣鄭學耕記過之人換易拿入覺得之後因爲彌縫計者事極可駭李聖準李斌等試場之紛䀨身爲參副不能禁戢事極可駭照律各杖八十收贖奪告身三等魚用謙莫重享事旣差大祝敢以猥屑之事引義經還萬萬可駭宋東胤驛屬輩不考公文擅給馬匹致有此駭怪之擧者其在杜後不可容貸照律各杖一百收贖告身盡行追奪東胤永川郡流三千里定配所請押送允之敎以如有功議各減一等魚用謙則前日讓路之際設或帶隸受杖何關於渠之淸齋而莫重傳香之時屢飭稱托及其置對也敢以至銷屑之事不成說之語肆然納招者紀綱姑捨是其在重所重之義不可奪告身而止而聞有篤老之親以畿沿徒一年定配許令收贖勘放宋東胤則不在官次容有間焉定配分揀也
정조 15년 · 목
鼎修曰西平府院君墓碑閣有修改之命矣鈴原府院君尹壕之墓在於麻田地而碑文中奉書中廟御諱事體與西平墓碑無異故敢達矣予曰令地方官建閣建閣後當遣官致祭畢役後狀聞也
정조 15년 · 강
命堤川還弊令道伯酌量息肩
정조 15년 · 목
直閣徐榮輔啓言臣於掌試歷路聞四郡守宰言則湖西諸邑民多還少而獨堤川一邑舊逋等流來積弊幾皆釐正而今則反以還多爲弊以其穀總比厥民戶太不相當云目今開倉在卽及此時較戶量穀留爲糶䨀餘數則量宜集錢移劃於穀少邑待明秋還作本穀恐爲便好請下詢廟堂稟處敎以小邑之米十萬穀包豈不爲積弊乎較量裒益固是急務而分留之一時執錢能無錢荒之慮乎今年內收捧與明年更分後收捧令道臣酌量事勢期於便而易行至於移此貿彼之際吏緣爲奸價不盡歸則是以堤川一邑之弊遍及於無弊之各邑豈成說乎亦令道伯所以貿置之方必求其穀不出倉民亦息肩之實效事令廟堂嚴飭該道擧行形止論理狀聞事一體分付也
정조 15년 · 강
命魚用謙仍囚待下敎捧供
정조 15년 · 목
因義禁府勘律草記敎以近來國綱雖曰掃地魚用謙供辭殆不近於常性近來如渠負罪之蹤漸漸跳踉若此而名以堂堂王府徒仰渠口無難捧供渠固不足說禁堂事萬萬駭然當該赴坐堂上亟施不敍之典執筆都事汰去雖以孝理之政不得不收贖莫重祀典之淸齋不參事敢以至鄙䙝之事肆然招納此一款不可不更問委折魚用謙仍囚待下敎捧供事分付
정조 15년 · 목
京畿監司徐鼎修以判府事兪彥鎬祿俸不爲領受馳啓敎以令地方官更爲輸送
정조 15년 · 강
備局以平安前都事金方行別單覆啓
정조 15년 · 목
備邊司啓言平安前都事金方行民弊條列別單稟處事命下矣其中民庫到處蕩然此不嚴加管束來頭西民不可支吾聞前前道臣有所釐改前道臣又潤色之今方在京繕寫以爲下送箕營刊布列邑之計云然則庶可有補益毌或遲延之意更加申飭寧邊之兵營屯倉其來已久營裨庫色之出往監制雖曰有弊今不當別立新規至於半留之請亦由於不識裏面之致今姑置之鐵山雹災之粒穀不留極爲驚心議賑等節道臣寧不盡心更加惕念之意申飭椵島獵虎之弊臣亦稔知分付道臣以除民弊實合事宜宣川築筒民願旣如此分付道臣量宜擧行安州營穀之盡分外邑亦多不願此等事非立談間處置順安債弊在所當念結役增價亦不容易分付道臣商度便否以處之恐爲得宜彌島還穀等事旣有傳敎不當更論各鎭還弊待道臣狀聞可以區處請以此分付允之民庫事若不別般定式其將依舊而已未知繕寫之册果合用而卿亦取見乎鐵山事與楚山等三邑可謂一而二云言念民事豈可暫弛乎雖有日前下敎更令道臣目下民情及來頭蠲恤之策從所見斯速狀聞無或遲滯如是而雖一夫一婦有塡壑之弊又或散而之他如前日之爲則守令拿致王府刑推嚴勘道臣卽其地方勿限年定配斷不可已亦當分遣繡衣考其勤慢自本司各別措辭行會也
정조 15년 · 강
正言朴崙壽陳啓論諸條賜批
정조 15년 · 목
陳啓以爲臺啓停連事體自別以門將禁疏事旣發新啓及承允從之敎伊後詣臺之臣固宜積誠連籲而禁疏事停啓頒示朝紙者有違格例大駭聽聞請伊日停啓臺臣施以譴責民生困悴國計諮訪惟在賓筵之頻開況今秋農失望區劃設施不宜少緩請令廟堂日次依例登對北道之三水甲山利城端川之告歉最甚於一道請令廟堂別究賙恤之策申飭道臣擧行前郡守申曮以繡啓論列觀之罪犯不輕而幸因大霈乍竄旋宥旬日之內隨政輒擬殆若無故者然事之駭然莫此爲甚請銓官從重推考向來百歲老人申義淸總管之特除固知出於尊年之盛德而其子秉權地是寒微特以老人之子收用至於敎官之職銓曹不少難愼遽然擬入有乖官方請亟令遞改銓官從重推考批以停啓臺臣事可停則停焉有一發不敢停之臺體乎次對事近以大臣之逐日造朝廟謨無一事半事之滯留者而言則是矣北道四邑事日前已有別諭於道伯而更令廟堂申飭該道以賙恤之策論理狀聞申曮擬望事所犯稍異於贓汚而向以魚用謙事處分未久又焉敢若是當該銓官事極爲駭然不可例推而止爲先緘辭從重推考敎官申秉權事及銓官推考事過矣其地處足可無礙況敎官異於寢郞曾有調用之格例又況有特敎乎爾旣曰屑越區處何難申秉權令該曹出六區處仍令口傳擧行
정조 15년 · 강
開城留守具庠上疏請暇賜批
정조 15년 · 목
疏略曰臣之先祖國舅思孟之墓以在輦過之地追下致祭之命臣以後孫宜參末列而職守有縻不敢輕發伏乞暫許往來之暇批以卿其依所請往省仍許參祭
정조 15년 · 강
持平崔重圭陳啓論申應顯等仍請別遣繡衣賜批
정조 15년 · 목
陳啓以爲向來兩司聯箚蓋出於嚴隄防之義則伊時諸臺屢次發通終是巧避其爲不誠莫甚於此請前大司憲申應顯前持平金憬亟施刊削荒年民惠災政最重而及至分給自營門下至該吏次次除半盡歸私橐徒損經用民無實惠請別遣繡衣公平分給批以申應顯金憬等事以匿書姓名之有違不易之格例不與之聯名可奬而不可罪斯速停啓末端事名以巡營寧有除半之理而雖欲別遣繡衣監俵豈可以一繡衣遍行三百六十州面面里里逐夫俵結乎敬差官猶以有弊昔有而今無況繡衣乎固知防弊之意決是難從之請
정조 15년 · 목
予曰臺啓如已傳啓卽爲持入也敏采曰臺啓何等體重而有此還給之命豈非過中之擧乎伏願亟寢五啓還給之敎焉予曰旣有下敎則承旨但當擧行而已何敢若是
정조 15년 · 목
敎曰莫體申諭之苦心敢爲此不緊奏語政院但當還傳而已還傳以後事奚可干涉乎當該承旨從重推考
정조 15년 · 강
命湖西守令陞資人承旨見窠內擬其代以申秉權擬入
정조 15년 · 목
敎曰七十尙云古來稀過八十九十之百歲乎又況召見之餘乎今旣陞六宜令養以專城湖西守令陞資人令該曹承旨見窠口傳內擬其代以百歲老人前都總管申義淸子軍資主簿申秉權亦令口傳擬入待下批除朝辭赴任
정조 15년 · 강
命明日當由逌聸門景慕宮展拜該房知悉
정조 15년 · 강
命明日御眞奉安儀節隨便爲之
정조 15년 · 목
敎曰明日卽御容圖寫後標題書寫之日也正本當用於所重處陪安而例有小本一本此則欲依先朝藏小本於奉安閣之故事明日標題書寫後當藏于景慕宮之望廟樓而旣有展拜之命儀節則如承史侍衛軍兵磨鍊節次竝除之當隨便爲之令內閣禮曹知悉擧行
정조 15년 · 강
命御眞標題書寫今初七日辰時擧行
정조 15년 · 목
因奎章閣推擇草記有是命
정조 15년 · 강
命抄啓文臣別省記之類姑爲分揀
정조 15년 · 목
敎曰明日行禮在本閣爲大儀節抄啓文臣別省記之類今日姑爲分揀與舊選諸文臣使之參班更自再明日就直肄藝事分付
정조 15년 · 강
遞校理尹光普副校理吳泰賢朴奎淳
정조 15년 · 목
敎曰明日參班玉堂諸官不可不備員亦當有長官玉堂中在外及未肅拜不爲行公人竝許遞政官牌招開政自副提學以下以在京無故人差出待下批牌招察任
정조 15년 · 목
敎曰奉命在外承旨許遞
정조 15년 · 강
以金載翼爲承旨申秉權爲報恩縣監口傳也
정조 15년 · 강
遞承旨李思祚金載翼以徐龍輔林濟遠代之
정조 15년 · 목
因載翼牌招啓稟敎以許遞又敎曰在外承旨許遞與未差之代前望單子入之待下批牌招察任
정조 15년 · 강
命故相趙顯命遷窆後遣官致祭
정조 15년 · 목
敎曰故相趙顯命遷窆發向湖西云此是先朝帶礪親功臣而又是大臣之靷行也沿路及本邑擧行使之按例爲之安葬後遣官致祭事分付
정조 15년 · 목
以閔鍾顯爲副提學李太亨爲應敎尹光普李晴爲校理李祉永閔昌爀爲副校理李時秀爲知義禁李亨元爲同義禁李禹鉉爲黃海水使
정조 15년 · 강
命湖西納奴貢以純錢永爲定式
정조 15년 · 목
備邊司啓言忠淸監司奴貢變通狀啓有稟處之命矣今以道臣之啓觀之雖未知畢竟釐改之盡善與否而朝家旣有大更張則必有大惠澤然後自以爲無冤何可較其納貢多少乎從今以後無山邑沿邑皆以二兩定式限十月上納今年則事勢掣礙誠如狀中所陳退限臘月上納之意請竝許施允之苟利於民何拘有例無例本道納內奴寺奴貢一竝以純錢永爲定式自本寺添錄於奴婢元事目可也
정조 15년 · 강
判下司憲府前吏曹判書鄭昌順等照目
정조 15년 · 목
該府啓言前吏曹判書鄭昌順吏曹判書金文淳參判朴祐源等緘辭推考罪各杖一百收贖公罪而係是一品二品請上裁敎以旣異贜污則此重臣之擬申曮不以爲大非之鄭昌順照律安徐金文淳負至重矣乘不致冠乎近來注擬多見其生疣申曮之當擬不當擬不足較絜於其間然不可以此輕遞長銓緊任依此照律功議各減一等朴祐源不過參判則以不卽發論防擬爲罪似過矣照律分揀
정조 15년 · 강
持平韓永逵陳啓論左右捕將及黃鍾五賜批
정조 15년 · 목
陳啓以爲國家之設置捕廳覘察非常之類禁戢竊發之患也近來奸細出沒閭巷偸竊財貨者無日不聞至於公納之來納亦多見失之患事之驚心莫甚於此當初設廳之意豈亶然哉請左右捕將竝施譴責之典人心世道雖曰日渝而豈有如黃鍾五之蔑倫也哉再娶於李班之家聘之如禮忽於稍久後謂以地閥不敵勒降爲妾聽聞所及莫不駭憤請儒生黃鍾五依法典繩以重律批以無言無言豈有若近來之無言時節乎有國而無言何異於人而無血氣乎近日爻象不可但以太寥言不得已略費辭敎導之使之則屬於禁令之啓鎭日發出無此言則不敢爲他語殆作飯之佐味醞之持鰲乃使來言之意反啓杜言之漸爾等事寧不駭然於是乎又爲此無於例之例事屬禁令邊新啓使皆還給臺廳非予輕臺閣卽臺閣之不體苦心而然爾等須知之捕將事爲先從重推考黃鍾五事係是倫常不可輕信風傳之言有所立落於其間今該曹査其虛實仍具意見論理指一回啓事分付也
정조 15년 · 강
詣書香閣行御眞標題
정조 15년 · 목
監董閣臣尙衣提調入就位行拜禮以次陞閣標題正時至御眞正本書寫官尹東暹小本書寫官曺允亨進前標題訖展奉于閣內監董諸臣及應參入瞻諸臣入就位行四拜禮進前奉審予曰大臣則入于楹內奉審東西班各四員楹外奉審玉堂長官外堂下諸臣皆於庭下仰瞻而大臣仍爲進前也予敎坡州牧使李敏輔曰其果一半分相似否敏輔曰七分順成不勝忭幸矣領敦寧洪樂性左議政蔡濟恭曰日吉辰良御眞圖寫功訖禮成不勝欣幸矣予曰書寫官尹東暹曾於辛丑標題御眞今於十年之後又爲標題事甚稀貴精力筆法少無差減尤極奇異矣濟恭曰此重臣筯力筆法無異少壯且聞年前有產育之事此誠罕聞之事矣予曰八十老人之生育誠亦稀異矣大抵此重臣之爲人極爲沈靜此爲遐壽之徵矣予曰左相畵像則日前已見之領敦寧畵像亦欲一見入送好矣樂性曰入耆社時有小幀而此已經睿覽更無他本矣予曰卿之襄境儀容更模一大幀工訖後卽爲入送好矣左相畵像則以其在屛廢之時也故滿面滯氣顯有憂愁菀抑之色大非今日柄用後儀形故亦令更模矣予曰御眞奉安于宙合樓也監董諸閣臣奉御眞安于宙合樓訖予曰小本奉于御輦進詣于景慕宮奉安于望廟樓而諸閣臣一竝陪進也
정조 15년 · 목
具翼善冠袞龍袍乘輿出月覲門由逌瞻門詣齋室少頃入就板位行再拜禮入廟內奉審訖○敎曰御眞圖寫監董諸臣以下依例書啓○乘輿出逌覲門入月覲門詣暎花堂降輿還內○因內閣問安啓辭敎以追先祖癸丑右事今年又圖一本雖或爲述先之一端而十年之間政敎有日隆之效世道有日新之美時象有日靖之幾民庶有日康之喜歟夷考之則依舊而徒有星星爲皓畵工毫端雜用粉彩可愧且可呵然小本一本藏于景慕宮之望廟樓以替省定之禮以寓瞻依之思而餘一本又將藏于顯隆園之齋殿此所以欣然有得者也
정조 15년 · 강
御眞圖寫時總察閣臣以下施賞有差
정조 15년 · 목
敎曰御眞圖寫時總察閣臣原任提學蔡濟恭內寺馬一匹面給監董閣臣檢校直提學朴祐源尙衣院提調鄭昌順徐浩修副提調徐邁修依辛丑年例各內下豹皮一令賜給都廳閣臣直閣徐榮輔係是堂下官事當加資皆不欲張大三品職今日政陞遷郎廳戶曹正郞鄭華淳依辛丑年例外職陞敍標題書寫官等別下傳敎主管畵師司果李命基同參畵師氷庫別提金弘道相當職除授隨從畵師嘉善許礛折衝韓宗一金得臣李宗賢前僉使申漢枰司果卞光復差備官司僕寺正鄭東觀等八人本閣差備官兼檢書官李德懋等九人及贊儀李衡弼等五人別看役藍浦縣監丁遇泰前五衛將姜世重依辛丑年例捧傳旨其餘員役工匠等亦令該曹考例施賞又敎曰御眞小本之藏于本宮望廟樓出於遵用故事兼寓瞻依之誠其在重其事示後來之道豈可與監董之勞比同都提擧左議政蔡濟恭熟馬一匹賜給提調鄭昌順半熟馬一匹賜給禮房承旨徐龍輔兒馬一匹賜給宮司令黃基厚直長徐洛修竝陞敍守僕等令該曹米布題給又敎曰知事尹東暹七十二歲時以書寫官進參今於八十二歲又爲書寫凡百不襄筆力愈健而八十老人之產育聞於大臣言豈不稀貴乎宜施優老之典令該曹衣資食物比優例倍給以示尊年之意戶曹參議曺允亨以桂坊舊僚年近七十而前此效勞於國役甚鉅尙在緋玉之列殊非念舊紀勞之意今日政總管擬入
정조 15년 · 강
命直閣徐榮輔堂上三品擬入
정조 15년 · 목
吏曹啓言都廳直閣徐榮輔三品職陞遷事命下矣已經準職何以爲之敎以然則堂上三品擬入
정조 15년 · 목
敎曰定式事目姑未頒布而日子善擇日官問名令本監調用
정조 15년 · 목
敎曰未肅拜總管許遞
정조 15년 · 목
敎曰政官牌招開政○以李勉兢爲吏曹參議成德雨爲司諫李在學爲工曹參判權太應爲童蒙敎官初仕也曺允亨爲副總管
정조 15년 · 강
命來十一日輪對爲之專經文臣殿講待下敎爲之
정조 15년 · 목
因政院啓稟敎以爲之與前次未受點人同爲受點使之待令又因文臣殿講日次啓稟有是命
정조 15년 · 강
命常饍減捧仍令三司各陳昌言
정조 15년 · 목
敎曰是月收藏之月也而微聞有隱隱之聲聲至微有聞者不聞者而旣聞之恐懼惕若之心豈有間於隱隱與轟轟乎宜有側身修省之道令廚院今日常饍減捧仍令三司言責之官各陳昌言以副求助之至意
정조 15년 · 강
政院議啓陳勉賜批都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆
정조 15년 · 목
議啓以爲今日之雷殿下獨聞於所不聞之地減饍之敎卽下臣等相顧驚疑果於俄忽間繼有轟殷之發噫應天之道不可以無災而少忽臣等忝在近密何敢徒然泯默乎君德成就專責經筵夫何近年三接久輟講稟徒爲文具臣等於此不勝憂慨也言路開閉關係何如而媕啞之習日甚一日便作無言之朝廷歷考盛際古有是否矧乎堂堂言路付諸一武夫取捨出納任渠所爲凡在聽聞莫不憂歎名器者卽世之大柄也凡於內外之職或多濫恩有識寒心當復如何雖以蔭路言之今日初仕卽他日字牧則不可人人而輕畀也決矣殿下臨御以後紀綱不振而有以賤陵貴之歎奢汰漸滋而有民窮財竭之弊惟聖上益復警惕大加振刷亟軫轉災爲祥之道焉批以臚列時政諸條何事何人之指陳雖未一一領會言則無非切實當體念矣經筵一事非倦也向於前玉堂李義鳳入侍也始說盡本意蓋義鳳以冑筵舊僚初登玉署橫經之席不可以不忍言之事一言之故耳言語異於文字廷臣不惟不知如爾等在近密者亦當昧昧又不得不略略申諭矣至於上疏門禁事爾等之言非不好矣處分亦豈得已乎一門將搪三司之疏古豈有是三司若順成則禁令自歸於還寢爾等須言於三司也
정조 15년 · 강
左議政蔡濟恭上箚陳勉仍乞退賜批
정조 15년 · 목
箚略曰十月之雷本屬天災也臣忝據揆地徒引策免故事以爲弭災之方不以切急之務一言而退則是負殿下也殿下勵精求治十五年如一日而獨於置相一事若置忘域三公闕二已過周年而以如臣之襄憒昏弱者擧國以任之有若官不必備者然嗚呼此何事也人不畏法王綱日輕而威之者誰歟朝廷之上公議蔑如而董之者誰歟搢紳之間廉風掃地而糾之者誰歟士夫之家文種殆絕而化之者誰歟蔀屋之中怨咨頻興而懷之者誰歟苟究厥由罔非置相不備而以非其人者獨任之致也古人曰知如是爲病不如是爲藥以臣愚鹵亦知其病況以殿下之聖學寧有不知之理也臣不敢迤及長語惟以切急之務妄附於要言亟退無似之身求賢備置三公如是而天災不弭請伏妄言之誅矣惟留神採納焉批以不大聲以色隱隱若提誨然予否德寡昧徒切兢畏凡所弭答之策及諸身省檢際接卿箚以獨任之非其人過自菲薄恐非以實不以文之義大抵王綱也公議也廉風也文氣也民憂也卽今日時政之先屈指先用力處其威之董之糾之化之懷之之方望在卿擔着承弼之地卿旣說其弊病甚詳奈反於救藥之術敢讓於別人者能不違於求助委畀之若心至意乎予當猛加側修之工卿亦休却例讓卽起視務弘濟國事仍命遣史官傳諭再明日次對明日來會兼行常參事一體傳諭
정조 15년 · 강
左議政蔡濟恭箚辭錫馬之典賜例批
정조 15년 · 강
玉堂聯箚陳勉賜批副提學閔鍾顯應敎李太亨校理尹光普副校理閔昌爀李祉永修撰申獻朝金熙朝副修撰尹致性韓光植
정조 15년 · 목
箚略曰今日之雷臣等相顧驚惶請以膚淺略效憂愛之誠惟殿下澄省焉一曰勤聖學第緣臣等苟充經幄曾不足以稱塞聖心之萬一抑又有不然者殿下頻御經筵則東土數千里豈無通經博古之士可以對揚者哉三晝晉接一向停廢則不幾近於因噎廢食乎此我殿下之於典學或有所未盡其實也二曰開言路以近日事言之臺閣之匿名陳箚究其本心則俱合參恕或投之嶺海或施以責罰是豈所仰望於聖明之世者哉然則殿下之於言路亦有所未盡其實也三曰嚴懲討每於治送之際上之賜批不出於不久請討漸歸於應文備數而又況近日三司章奏沮遏於門將今日之懲討可謂有名而無實四曰振紀綱閭巷小民以賤陵貴詬辱之言至發街路鄕曲愚氓托以冤鬱細瑣之事亦敢上言苟求厥由紀綱不能振刷也五曰恤民隱糶䨀之弊非不念之而侵族徵隣尙今自在簽丁之弊在所當捄而疊後虛名依舊不革誠有難支之端且寺奴婢之捄弊列邑漫不擧行尙不見效此今日之民隱也惟願件件而行實政以爲消弭之方焉批以五條陳勉言言老鍊眞所謂常談之中自有妙理當體念至於第一條須看院議啓批非厭也倦也予雖否德所願學孔子傳云我學不厭而敎不倦
정조 15년 · 강
兩司聯箚陳勉賜批大司諫朴天衡執義林道浩司諫成德雨掌令朴瑞源鄭弼祚持平韓永逵崔重圭獻納李庚運正言朴崙壽
정조 15년 · 목
箚略曰收聲之節已過遽有轟雷之災伏未知袞職之所闕遺而然歟朝著有所潰裂而然歟八路失稔民生有困瘁之歎百隸惰官科條有廢弛之憂惟其可警之端天安得無告戒之端哉臣等所憂不但在於民生困悴科條廢弛喉舌有不通之漸耳目有將塞之慮喉舌通而耳目開然後可以消沴氣而致休象伏願聖明其念于兹批以省箚具悉矣○敎曰聯箚事體自別則大中小事一臺諫可爲之者輒皆聯箚甚至目下擧措徒使人大慙求助之下其言不啻陳腐則箚擧何爲而聯名又何意也於是乎不可不仰述昔日故事兩司聯箚一司聯箚此後嚴禁事該房知悉諸臺非不欲處分而遞罷適副其占便之習況修省之時宜先自臺閣策勵自明日依舊例兩司竝與長官及諸臺詣臺傳啓而近年以來傳啓之只以城上所各一員之依府院前啓例入來之式未知出自何臺臣令政院査出捧現告當該臺臣施以拿處之典
정조 15년 · 강
命濟州漂人着念護送
정조 15년 · 목
平安監司洪良浩以濟州漂人出來馳啓敎以渠輩十五人萬死之餘得以生還極爲奇幸嚴飭沿路着念護送交付於原籍官事令廟堂郞爲分付
정조 15년 · 강
獻納李庚運避嫌乞遞賜批
정조 15년 · 목
避嫌以爲向日除旨適下於飭敎之際略以目下事有啓矣誨責備至乃有重推之命而避辭旣阻於喉院公議未伸於言地第特敎重推之外又遭承宣之請推揆以臺體勢難行公請遞臣職批以勿辭亦勿待
정조 15년 · 강
掌令朴瑞源陳啓請忠淸道監試罷榜仍論愼基慶賜批
정조 15년 · 목
陳啓以爲忠淸右道監試之出榜也傳說狼藉有駭聽聞科場之不嚴如此則淆亂可知請亟命罷榜向來副司直愼基慶疏中雜技等說登諸奏御文字事之瀆䙝莫此爲甚請施以罷職之典批以忠淸右道監試初試罷榜事書吏雖曰自來作奸者場未罷而出付諸儒則無異於姦未成罷榜則過矣然科場事體至嚴且重臺啓旣發之後不可不一問大臣後處之令該曹議于大臣仍具諸堂議見草記愼基慶事草野耆舊之言何必深看乎
정조 15년 · 강
領府事李福源陳箚請譴賜批
정조 15년 · 목
箚略曰摹天繪日盛擧也一聸之願尤倍於夙夜諸臣而狗馬賤疾浹旬添劇白晝如曛寸步隨人徹曉耿耿欲起還廢誠虧禮缺此何人哉短箚自列恭竢譴何伏乞亟勘臣罪焉批以愼節奉慮未造班聯豈或過引卿其安心勿辭加意將攝仍命遣史官傳諭
정조 15년 · 강
政院聯疏徑出賜批原疏還給都承旨徐邁修左承旨徐龍輔右承旨李敏采左副承旨林濟遠右副承旨洪義浩同副承旨申耆
정조 15년 · 목
疏略曰伏見兩司箚以喉舌之不通張皇爲說未知臺言何所指的而臣等俱以無似待罪惟允人言至此何可晏然乎玆陳短章忙出禁扄伏乞克削臣等之職批以如許之說皆欲引義則豐儲倉上疏紙獨非經費乎爾等推考原疏還給諸承旨卽爲牌招推移入直
정조 15년 · 강
同義禁李亨元陳疏辭職賜例批
정조 15년 · 강
正言朴崙壽以父病陳疏乞遞批許救護
정조 15년 · 강
重推都承旨徐邁修
정조 15년 · 목
敎曰官非一品無得筵中辭職而有問則對不至大不可然有關後弊亦甚屑越都承旨徐邁修從重推考今此問備之擧雖出於尊體貌而取於知申者以其淳實亦豈必拂其性乎其泮任勿擬事辭懇已特許之分付銓曹
정조 15년 · 강
命明日常參處所以熙政堂爲之
정조 15년 · 강
命黃鍾五査實原情問議大臣稟處
정조 15년 · 목
禮曹啓言儒生黃鍾五査實原情若是相左降妾一疑倫常之變旣無法典所載臣曹不敢臆斷請上裁敎以倫常地處之輕重已有筵敎於大臣而不可不以文字一問後決處發遣卽官問議于時原任大臣仍又收議於僚堂刑官粘啓稟處天下萬古至重者倫常決不可暫刻置李女於似黃妻非黃妻似黃母非黃母之間而一婦之冤猶致五月飛霜況厥女情勢乎適當修省之日速決此事未必不爲消弭之一端今日隱隱之響殆若提誘而使之振作之者亦安知不在於此等處此回啓待明朝爲之須勿遲滯
정조 15년 · 강
命中官金始采保放當該司謁科治
정조 15년 · 목
刑曹以批答誤傳中官金始采嚴囚啓敎以姑爲保放○敎曰當該司謁令攸司科治
정조 15년 · 강
命北關災實依狀請施行
정조 15년 · 목
咸鏡監司李文源以災實分等事馳啓敎以竝依狀請施行事分付
정조 15년 · 강
行常參及次對于熙政堂
정조 15년 · 목
左議政蔡濟恭曰上天示警聖心警惕常膳命減常參次對繼又兼行側修之聖德至意不勝欽仰矣顧今修省之要道亶在於亟退臣身枚卜賢輔以備其位更加三思焉予曰卿之所辭過矣過矣昨日箚批已罄所蘊又何云云耶予曰以黃家事禮曹收議何以獻議乎濟恭曰姑未爲之矣予曰李哥之必以班族結婚者果何委折乎禮曹判書洪檍曰自渠祖先已爲之云矣予曰李哥則初以犯分之罪欲治之矣今聞卿言亦非渠罪也大抵倫常何等莫重則禮以聘之之妻旣無七去之惡而任自降妾者其斁倫悖俗已無可言若使黃鍾五降以爲妾則他班之結姻者亦將盡棄乎濟恭曰無故之妻降以爲妾豈非干和之一端乎予曰古有一婦含冤五月飛霜之語今兹荐雷安知非由此乎昨夕此公事入來而適有隱隱之響則予所警懼尤爲一倍故仍則書下判付矣且委禽之日渠子也渠婦也已爲稱母稱舅則天倫已定更何敢任自降妾乎此是人倫大事登筵諸宰以次進達也左參贊金華鎭曰夫婦人倫之始也豈可以妻降妾乎行司直鄭昌順曰今若任自降之則誠爲大關後弊矣戶曹判書趙鼎鎭訓鍊都正趙心泰曰降以爲妾者駭怪矣予曰聞政院微稟之言則禮曹以改娶之意許題云寧有如許駭然之事乎年少儒生之任自降妾大關倫常則以掌禮之臣遽然題狀許令改娶是豈成說當該禮堂不可無罪矣大司憲趙宗鉉曰俵災大政也朝家事目本自嚴重而日前臺啓語極駭聽請持平崔重圭亟施罷職予曰固知出於生疏卿言亦是依啓宗鉉曰講筵難疑不出訓誥之外訏謨都是閑漫說話承宣之職貴在惟允而徒事承順詣臺之規似若復舊而實則寂寥伏願亟加猛省益勉應天以實之道焉予曰當留念宗鉉曰前後箚啓輒阻喉院以禁疏等事相繼論啓而非但批敎截嚴從以一竝還給已駭聽聞而設禁之令實爲聖德之累臣尤慨然伏願卽收還焉予曰勿煩獻納李庚運曰儒生黃鍾五委禽於李姓之門聘歸如禮忽降爲妾至以改娶之說肆然呈狀則爲該堂者所當嚴斥而乃反曲爲許題其爲壞法傷倫庸有極哉請該禮堂施以譴罷予曰降妾一款聞而不禁已涉不察改娶事之許題尤萬萬率易乃於昨日回啓反以不可降稱之意措辭者由前由後節節未安雖非爾言欲於收議判付處分矣所請失之太輕當該禮堂施以不敍之典此後人倫重事而一禮堂已見擅許無於禮之禮者該堂別樣重勘事申明嚴飭該曹也副提學閔鍾顯曰遇災之日君臣上下驚動憂遑若將大警惕大振作而爲日稍久則旋復弛心自歸晏恬是豈儆戒不怠之意哉益加修省俾有終始之效焉予曰當留意鍾顯曰日前臺啓還給之命萬萬過中伏願還入而賜批焉予曰不得已之擧也鍾顯曰近日搢紳之間名節刑弊廉防壞傷固爲有識之憂也日前臺臣所論方伯守宰置之蔑廉污名之科其言不足責而其爲世道之憂大矣伏願培養廉耻扶植名節俾朝廷有改觀之美焉予曰好矣當留意鍾顯曰今年穡事不至大歉錢還一事雖有朝令營邑不無憑藉捧錢之弊亟令廟堂嚴飭焉予曰令廟堂申飭也鍾顯曰三司合啓之論今幾年矣上下相持便成故紙而若言其關係之重則實是天經地義之所不容已也伏願亟從三司之請予曰何用爲此陳談乎亦非賜批之語也
정조 15년 · 목
濟恭啓言因遇災修省侵晨臨殿常參賓對兼以行之是欲以憂勤仰悅天心臣實欽歎今欲隨事側省進步竿頭則莫如從聖質之不足處猛省而益勵矣詩經瑟兮僴兮一句朱子釋之曰瑟嚴密貌僴武毅貌聖上凡於政令不足於武毅故王綱日輕國政委靡如是而安可望赫兮喧兮終不可諼兮之效乎惟聖上念玆在玆則臣雖退守田畝更無餘恨矣批以卿言可謂頂門藥石大抵時象之如許由於王綱之不振其流之弊自歸於委靡然今之時異於右之時所謂士夫樣子恰如大冬燠室之中擁裘呵凍之癃老者此而過施霜雪之威則豈特有何草不黃之歎而已乎以是之故知喣濡之爲病而不得用大承氣湯中夜興思未尙不有時蹶然當此荐雷修省之辰盛陳奮勵之義其言卽對症之萬金良方當體念矣
정조 15년 · 강
命奉化等漂壓戶恤典依八月所下傳敎擧行
정조 15년 · 목
左議政蔡濟恭啓言卽見慶尙監司鄭大容報辭則八月初三日因奉化等漂壓戶恤典一依光州等邑例擧行事有敎而其後七月所下傳敎旣有殘戶還上身布中一件除減之命許多災處不可竝用光州等例爲辭矣追後減削行不得之政漂頹被災別無深淺則難於區別事勢似然一依八月傳敎施行之意請分付從之
정조 15년 · 강
命漂民出送回咨撰出轉致北京
정조 15년 · 목
左議政蔡濟恭啓言濟州漂民出送咨文出來矣撰出回啓別定禁軍下送灣府請使之傳給鳳城轉致北京從之
정조 15년 · 강
罷拿多大僉使林泰遠
정조 15년 · 목
左議政蔡濟恭啓言慶尙兵使崔東岳狀啓以爲多大鎭戰船一隻失火至於人命致死事極痛駭僉使林泰遠罪狀令攸司稟處矣戰船燒燼事極驚駭僉使先罷後拿監色船直等請令本道從重勘律從之
정조 15년 · 강
命發賣穀依詳定集錢
정조 15년 · 목
左議政蔡濟恭啓言纔因嶺伯狀啓穀多處許以從邑報發賣以除民弊而道臣雖以從時直爲請時直有高低或不無下吏操弄之患各穀竝依詳定集錢各邑中或有時直不滿詳定處則道臣商量論報後只從時直不害爲寧失之政請分付依此擧行從之
정조 15년 · 강
命發賣錢從長相議以資濟民之用
정조 15년 · 목
左議政蔡濟恭啓言還上民食也雖以祛弊之意許令作錢若不爲民有別般措置豈是務實之政乎發賣錢自備局句管與戶判從長相議爲換穀別儲之道以資日後濟民之用當有補益故敢達矣從之
정조 15년 · 강
璿源譜牒奉安沁都命待明春爲之
정조 15년 · 목
左議政蔡濟恭啓言璿源譜牒待秋成奉安於沁都已有成命矣請分付依例陪進敎以待明春爲之也
정조 15년 · 목
左副承旨林濟遠啓言開城留守具庠班次已定始爲追入事甚未安請推考敎以從重推考
정조 15년 · 강
命屯稅圖免之民嚴懲
정조 15년 · 목
行司直鄭昌順啓言各營屯監之濫稅嚴加禁斷而今聞占豐之民擧皆圖免甚至於旣納之稅爭欲還推云民習之不計災實專事免稅固已可痛屯稅因此大縮支放無以計給使地方官眼同屯監從實執卜奸民輩嚴加懲治依前徵納之意請分付從之
정조 15년 · 강
北道諸陵奉審命更待下敎
정조 15년 · 목
禮曹判書洪檍啓言北道諸陵奉審旣有待秋成擧行之命矣今已秋成何以爲之敎以更待下敎爲之也
정조 15년 · 강
太廟親享反省牲器年月日命釐正刻板
정조 15년 · 목
禮曹判書洪檍啓言先朝太廟親享及省牲器年月日有釐正之命矣今已釐正改板等節請令戶曹擧行從之敎以當初揭板之敎在於齋殿之時而以禮曹草謄之本用之故耳今番釐正亦安知十分無差乎送于政院考校於堂后日記及先朝實錄後刻板也
정조 15년 · 목
因政官牌招啓稟敎以此吏判有疣而不可言疣乎緘答判付爻周然後始可承牌乎至於臺言但當受以爲例若以此如是違牌則古之銓官何以堪滿襄之推緘乎此啓辭勿施判書金文淳從重推考
정조 15년 · 강
諸承旨持公事入侍于熙政堂
정조 15년 · 강
遞吏曹參議李勉兢
정조 15년 · 목
敎曰在外吏曹參議許遞
정조 15년 · 강
命銓堂更卽牌招開政
정조 15년 · 목
敎曰今聞承宣言昨日院啓旣以通擬之公議不愜甄注之物情多駭爲說云昨旣泛看之故俄於請牌之啓有飭敎矣院啓旣如此則一番違牌在所不已銓堂違牌傳旨依例捧入更卽牌招申飭開政
정조 15년 · 강
校理李晴上疏陳勉仍辭職賜批
정조 15년 · 목
疏略曰殿下天姿英發聖學高明至剛至健而或失之乾剛大亢克聰克明而或失之躬親庶務求言雖切而未見來諫之效用人惟公而不無濫恩之歎夫以殿下明聖視今日廷臣莫能有對揚萬一者獨運神機低視群下此乾剛之太亢也爲今耍道在於擇材分憂而瑣節細務乃反下行聰察旣繁神精當損此庶務之躬親也近日言者有所論列輒窺上意以定義理隨時變易承順爲事門將之阻却章奏多士之抱疏彷徨臺啓之特命還給此未見來諫之效也殿下之若心非不懇至於惟材是用而用捨之除不能無顏私進退之間或參以恩愛名寵屑越名器益輕此不無濫恩之歎也臣於月前猥陳短章竟爲門將所阻貽羞淸朝不可抗顏於橫經之列決矣伏乞遞臣本職批以言皆好矣當留念至於低視群下云云予雖否德深戒此弊如西北遐蹤之登筵者必以上番兼春秋下番兼春秋呼之未當斥呼其名姓非爲渠也卽爲職名況進於此之群僚乎但爾等三司法從之列者往往多有自侮自輕之人不欲一任其所爲或不無隨處較正之事爾則還認爲低視乎然爾言亦未必不爲藥石當加勉爾其勿辭察職
정조 15년 · 강
戶曹參議徐榮輔上疏辭職賜批
정조 15년 · 목
疏略曰遒者論賞之典遽及罔功之身臣誠惝惶恧蹙又伏見喉院啓有曰腰金頂玉遍滿朝著者此雖不指誰某而若論爵秩之䙝猥莫如臣身之驟躐此尤難安之一端伏乞亟收新除資級批以爾其勿辭察職
정조 15년 · 강
京畿監司徐鼎修上疏自引賜批
정조 15년 · 목
疏略曰迺者臺言論及災政至以自吏而邑自邑而營胥相加報分歸私橐臣於是不勝悚然況今冬節已屆抄災分給係是目下之急務而臺言旣發冒沒擧行亦極惶悶伏乞遞臣濫職批以卿其勿辭察任
정조 15년 · 강
命中官林宜馥拿處司謁韓相謙科治
정조 15년 · 목
敎曰當該中官拿處又敎曰當該司謁令攸司科治
정조 15년 · 강
遞承旨徐邁修徐龍輔林濟遠申耆
정조 15년 · 목
敎曰都承旨左承旨左副承旨同副承旨許遞
정조 15년 · 강
飭諸道方伯無敢引義
정조 15년 · 목
敎曰臺啓中除半之說年少臺臣先事之過慮亦非指的說去者諸道方伯若次次引義則事涉張皇亦有癏曠之弊畿伯雖已賜批更思外此諸道不可任其效尤令廟堂申飭無敢引義
정조 15년 · 강
重推刑曹判書金尙集
정조 15년 · 목
政院啓言掖隸劉孝哲嚴囚之命已下於昨昏而謂以未及窺捕囚徒尙不來呈持敎擧行如是遲滯萬萬駭然當該堂上請從重推考允之
정조 15년 · 강
命座目不修入承旨臺諫擧條不入承旨推考
정조 15년 · 목
敎曰承旨座目尙不修入當該承旨推考又敎曰申飭何如而臺諫擧條過申不入該房承旨推考
정조 15년 · 강
命抄啓文臣入直自明日送于訓鍊院
정조 15년 · 목
因抄啓文臣鄭魯榮等入直別省記敎以慕華館兩文臣雨勢如此今日則使之退去自明日送于訓鍊院
정조 15년 · 강
命司謁韓相謙杖放安福大決杖放送安福興等決笞放送劉孝哲照勘
정조 15년 · 목
因刑曹韓相謙考律草記敎以決杖放送又啓言司謁安福大等泛稱遲晩所當加杖究問而旣有推問以啓之命請上裁敎以安福大旣決杖放送安福興決笞二十度朴愼忠決笞三十度放送劉孝哲各別嚴覈照律勘處
정조 15년 · 강
命當該司謁掖隸嚴棍懲礪
정조 15년 · 목
因訓鍊都監習陣頉單子敎以爲念軍兵伏濕之弊屢次提問而習操停止別單曰以姑不來到者萬萬駭然當該司謁及掖隸令訓將嚴棍懲礪後草記
정조 15년 · 목
以李在學李亨元李祖源徐榮輔爲承旨李敬心爲持平鄭昌順爲禮曹判書
정조 15년 · 목
備邊司啓言舟橋今將始役而句管無人行副司直金文淳備局堂上還差請使之仍察舟橋之任允之
정조 15년 · 강
備局以昌原量田勿施事狀啓覆啓
정조 15년 · 목
備邊司啓言慶尙監司鄭大容昌原量田勿施事狀啓有稟處之命矣昌原前府使梁塤事萬萬駭然不思恤民惟務加總勤陞等數强幻田形千餘結之舊無今有實是理外衆怨安得不明興乎今年次量明春又量決是行不得之政姑令依舊量施行慰悅民心稍待年豐民力蘇完更令經紀改量梁塤罪狀不可仍寘請令攸司勘處允之敎以矇然磨勘之道臣事當重勘而一則旣遞一則自首姑爲減等晚時自首使朝家本意不免欺吾民之歸不可以功掩罪爲先越俸十等以謝昌原之民也
정조 15년 · 목
全羅監司鄭民始以罪人李益文興海縣到配馳啓敎以不過申飭特從三令五申之意與同罪諸漢放送此後予本一依買賣實數以啓事該暑提調嚴飭
정조 15년 · 목
予敎氷庫別檢宋煥章曰與珍山郡守爲幾寸乎煥章曰爲六寸矣予曰何時工來耶煥章曰姑無消息矣予曰守令下送旣有促敎予於山林禮待豈或歇後旣爲守令則體面與山林有異須以從速上來肅命下去之意卽爲書報也
정조 15년 · 강
獻納宋翼孝陳疏論李東郁等
정조 15년 · 목
疏略曰古今豈有如持忠尙然之窮凶者哉苟究邪說之所起必有妖書之所傳李承薰於其父東郁燕行時購來數百卷書云噫彼東郁身爲行臺遠求妖書援之其子蔓滋火煽至有兩賊毀棄倫常其所賊人子而陷人心胡至此極究厥罪狀不下於兩賊臣謂義州府尹李東郁嚴問得情繩以重律又有駭惋者陽斥陰護語意詭袐全無深絕之意復啓踵習之計者極爲痛惡前持平李基慶施以刊改之典齗不可已也○敎曰旣曰行臺則行臺亦臺侍又補灣尹灣尹卽二品也臺侍與二品宰相加之以回示二字者已涉貽笑之一端使卽釐改律名之後但當卽日來避乞斥見任而已豈可隨敎卽改慌忙刀擦不念臺體之益壞乎然律名不審從他不審苟有用意購來之跡李東郁之重勘島可已也聞其事實西學諸册西人以幣均傳於三使而三使皆受來初意則其時三使臣幷欲處分矣追見刑曹文案所謂册名皆是國中流行書目之所已在非自其行創出來者此所以姑且參酌而尾陳李基慶罪狀言果好矣渠之瞬目擧足不以龍斷爲耻者實所切惡而不堪正視然渠輩何足責乎由後而雖有其言之可取由前而貽笑之罪不可仍寘獻納宋翼孝罷職原疏還給同堂之於同氣特五十步百步除非大義滅親之事豈或遽議於越嫌破格乎疏中有回示後當律及無惜一人之誅等語雖綠倥偬未及省省之致不諉於代房之他僚難免巽軟之失當該承旨遞差
정조 15년 · 강
遞承旨李亨元以李在學徐龍輔金載翼爲承旨
정조 15년 · 목
因亨元不爲仕進敎以許遞前望卑子入之待下批牌招察任
정조 15년 · 강
命西學雜册受來各別嚴飭
정조 15년 · 목
敎曰權尹兩囚處齗文書權日身初供判付令該曹謄關嚴明措辭於箕伯灣尹及三使臣處俾各益知西册之禁年前西學雜册之出來未必伊時使行之獨爲不掩之致而異國不經之書三使臣無難受幣貽羞莫甚又不但其時使行如此其前其後使行之受來西册者者作例事尤豈成說此後各別嚴飭無或更犯事一體行會
정조 15년 · 강
刑曹以罪人鄭儀赫等嚴飭放送邪書燒火啓
정조 15년 · 목
該曹啓言自臣曺罪人鄭儀赫等十一名捉來或施威或嚴刑以邪學不復更事之意申申曉諭則以不敢復爲口呼納招故謹以傳敎布諭後嚴飭放送而最可痛者崔必悌之其父涕泣哀乞而終不回悟人理滅絕誠極痛惡旣有出付其父兄使之開諭之命故捧侤音出付邪書十四卷竝爲收聚燒火敎以權日身推訙限滿在明日云而明日以後連値坐齋退限十日使渠獄中更圖自新崔必恭亦爲仍囚日身若自新則必恭亦當自新兩囚等卿等今日開坐時更爲捉致曺庭曉以義理還囚而不服三人等各其家長招來其間改心與否嚴問至於註惑中人之魁首無出於必恭必恭處先以中人之同學者京鄕幾人施威嚴問如有指告者草記後招來依前此捉來人例擧行今此中人等註惑者必欲掃蕩窩窟者一則欲人其人一則寓化民成俗之意大抵中人輩非兩班非常人居於兩間最是難化之物卿等知此意各別査究如或一人倖漏一人誤罹要之皆期於革舊圖新則卿等司謂效一日之責惕念擧行朝家則以礪俗敢風之憧憧一念不能暫弛早朝臨殿問卿等赴衙與否卿等尙在家有司者恪勤之意果安在哉卿等爲先從重推考雖以坊曲曉諭一事言之期限二十日出於寬緩卿等擧行太沁泄未聞一人一册燒火或自現者各部官發牌嚴飭也又啓言罪人權日身反覆曉諭則所供以爲耶蘇之學卽是妖邪之道壞人心術之言今乃大覺前罪云又以開曉崔必恭同被好生之德申諭則以爲今則渠雖覺悟必恭則迷惑如前雖言之未必見聽從故期於開悟之意更加申飭崔必恭則不但施威而已其叔與弟無數㦝乞而一味牢拒無聽從嚴問其同學幾人則噤口結舌一如前日待明日栲限加刑取服計料崔仁喆以爲再昨日訙推之下爲邪學所惑終是抵賴歸家二日老母兄弟多般泣諭必欲日新故亦知前日之非今則官庭以妖邪不正不敢復爲之意遲晚云鄭麟赫以爲耶蘇敎主今覺前非更有崇邪學之心則與禽獸一類云崔必悌其父來告內多般勸諭則必悌涕泣而言曰姑觀今宵更當思量云當初定限旣在明日故使之待明來待鄭麟赫所供中八卷邪書其叔道擬持去永同云自該道卽爲捉來册子一一搜納燒火邪學與否嚴加究覈事分付敎以權日身爲先除拘繫事分付欲與崔必恭酬酢聞諭亦勿禁止渠等族屬親知之爲曉惑來見者依俄者口傳下敎切勿防禁必恭亦於過齋後加刑取服也
정조 15년 · 강
江界府使權欕疏陳邑弊賜批
정조 15년 · 목
疏略曰此邑之累萬民戶今爲數千戶而餘者尙此荷擔而立者專出於貿蔘之與軍田糴三大弊隨之勢將空邑乃已昨年自朝家特蠲陳結今年又減體蔘遐外無知之類豈不欲感戴國恩而目下同措之勢與前別無異焉終必難保而已朝家雖不恤經費從時儥許貿若使江民貿納則江之蔘儥日增月加江民終必斂錢臣則曰難繼之道也矯弊之策分定於關西列邑一如嶺東南之邑邑貿納則在江民祛弊而伏念事遵經法然後謀始治末俱得其正凡係土產自外進獻凡係需用作貢策應國之經法也至若軍田糴三弊何邑無之而此邑最甚他邑三弊各有源流而此邑蔘弊爲三弊之源故也今若祛源弊之痛革則三弊蘇理之策當次第條陳也批以自見疏本爲江民必欲溝啓而祔席之其策無出於作貢與給價而作貢之利害無以逆覩給價之方略自有其路但各衙門發賣殺剩數之取用國體萬萬茍斳此則卿言難從問于廟堂別般彌綸本府納例貿蔘前此者減外今年所減者爲二十斤餘不過十五數自此可以粗紓西顧之念卿其知此爲江民之若心至誠民戶之之他者安集招徠田野之污萊者勤令墾闢能復櫛比之舊樣鄕可謂不負特昇之春更須惕念對揚
정조 15년 · 강
玉堂聯箚請推考兩司出仕賜批副修撰吳泰賢朴奎淳
정조 15년 · 목
聯箚略曰大司憲李致中司諫李東喆持平鄭東愼以承宣請推之擧引嫌而退做錯雖云非細例推不必深引請幷出仕批以處置事依施
정조 15년 · 강
園所植木將校以下命米木賞格
정조 15년 · 목
敎曰園所植木春植勝於秋植待來春爲之矣園屬之自抺自植檜木爲三百七十二株松木爲三萬九十七株一等將校嘉善黃啓淸監官折衝盧大喆各米一石木三疋守護軍房德彬所採過千株米五斗木三疋本書員一名京書員一名守護四名庫直一名各米五斗木二疋二等守護軍九名一人所採各過六七百株各米四斗木二疋三等守護軍十九名各過四五百株各米三斗木二疋四等守護軍七十三名各過二三百株各米三斗木布一疋五等守護軍十八名所採爲百株內外各米二斗木一疋賞給米則以該府大同米會減木布則令度支送于畿營下送以此傳敎下諭于本府使及畿伯而園官處一本亦爲書送府使與園官眼同分給後形止狀聞事一體下諭
정조 15년 · 강
命崔必悌等出付親屬處使之革心
정조 15년 · 목
刑曹啓言罪人崔必悌以爲始覺耶蘇之所誤旣悟之後何敢更爲邪學乎觀其辭色迫於父母之至情不無强應之意而比之當初牢拒顯有異焉姑爲拘寘而必悌旣以不爲邪學渠自納供鄭麟赫崔仁喆孫景允白尙玉等幷放送敎以更爲退限三日渠之親屬及同惡諸人處逢授出付期於革面又革心之地眞所謂匹夫之心難奪此非桁楊之下威令勤捧之事嚴飭逢授諸人等處使之竭心歸正而鄭哥等四人外前已遲晚諸人亦卽招來更爲面稽言聽後其所快悟與鄭哥諸人果無異則必悌勸諭等節同力爲之事嚴飭分付一體逢授而或有其中口然心不然之人依必悌例更爲定限出給於向學諸人渠之親屬後草記聖訓不言敎不倦乎朝家之所願不但在學孔子卿等職在士師亦不以願學契臯陶爲心乎雖一命之士苟存心於愛物於人必有所濟況於變夷爲華幻鬼爲人之際寧以支離爲若或忽於終始之澤乎明日以後以齋日當不赴衙雖於在家之時念念於牖頑一事而凡有陳聞之事勿拘齋日須卽草記權日身崔必恭等若尤快悔令獄官來告卿等草記班之魁日身中之首必恭若痛自尤悔歸於正學則其徒不過遇風之湯毛鄕等益思對揚此意之道也又啓言鄭儀赫麟赫兄弟也因父母之責始覺耶蘇之爲邪册子則元無所藏云聽言觀貌可知其出於眞情仍爲曉諭放送又啓言前禁漏官李載謙以不爲邪學自首云故嚴飭放送
정조 15년 · 강
修撰尹光普上疏辭職仍陳斥邪賜批
정조 15년 · 목
疏略曰臣臂腫今至十餘日毒氣益肆浮高剌痛不能屈伸不得已略將實事書呈政院擔歸私次伏乞遞斥臣職第於目下事有不容泯默者玆敢附陳焉厦氊之上益講崇儒重道之義草野之間廣求守志敦倫之士俾得治隆於上俗美於下則惟此邪說自歸於陰谷之自瀜何夏乎愚夫愚婦之樂其誕而喪其眞乎伏望申飭京外必求純正篤厚之士推以爲家塾之訓長敎之以先王之法言則其爲世道裨益容有極矣日昨傳旨有弘文館亦有西洋書之敎臣謂亟命有司推出所藏書燒之通衢仍飭五部曉諭坊曲凡係洋書一幷搜出火之則亂萌自絕人心歸正矣批以首凁事當體念次陳弘文館所藏西洋諸書燒之通衢事爾言甚是何必遠出通衢卽今館中燒火爾其勿辭察職
정조 15년 · 강
遣承旨詣永陵奉審摘奸
정조 15년 · 강
永陵忌辰日諸執事擧案與祭革命狀聞事下諭
정조 15년 · 목
敎曰十五日永陵忌辰祭受香後當更遣承旨奉審而今日旣遣承旨十五日則地方官進詣奉審後祭物申飭精備諸執事捧擧案與祭革監封狀聞地方官出自正卿故有此奉審之命卿以此意知悉擧行事下諭于坡州牧使
정조 15년 · 강
命守令有闕之代口傳差出
정조 15년 · 강
以鄭養善爲平澤縣監口傳也
정조 15년 · 목
敎曰朝筵承宣以李基慶禰以草土罪人投疏院中云今日是何日瀆擾於此時坐齋臣分都虧然如非事機之迫急必無疏擧知若不知付之未決之科殊非近日處分之苦心取而見之前此傳敎中二三其說云云始覺失之太歇千億變化卽渠着題之目大抵渠疏所禰自下之旨綮專在於渠之對辭與草記措語各有相左更取草記及渠疏左右較看未過數行不堪正視唉哉渠何自批乃爾渠疏曰常觀其書草記亦然渠疏曰其書間有好處草記亦然渠疏曰豈知今日爲作證草記亦然至於渠疏中變起朋友之說隱然以洪樂安歸之告變人此則添言草記所不言者渠雖身具萬口辨如懸河徒見其欲巧反拙之跡則曳衰到朝房敢於此時爲此擧卽此渠罪可謂同赦況渠疏中所引厥書句語極爲悖戾其云世人但知得親不知顧復更勝於親但知得君不知宰相更勝於君等說無難書之設令渠曾有涉眼者此正耳可聞口不可道之不經之詖辭則渠亦人耳焉敢筆之於莫重奏御文字乎在渠罪此皆薄物細故外此尤有浮於此之萬萬痛惡者邪學所謂領洗二字卽迂穢鄙䙝夷狀禽獸之行也將仲子鶉之奔奔諸篇猶不講御於經筵則渠固不足道名參法從之列者雖欲急於詬辱作隻之李承薰豈忍敢以此等之說生心沘筆予雖使承薰甘爲鬼蜮樂爲畜物不棄舊學潛自誦習此特一承薰可竄可誅之罪而已豈必爲貽笑於朝廷而渠之此疏不可但以朝廷之羞恥言其爲世道之變縉紳之辱當如何究其用心下意雖謂之無所難事似非過語苟有與樂安同歸之心藥院開坐也何故對大臣吞吐俯仰今又何故反戈叫嚷不伯不畏乎如許無恥蔑法之類不以重辟從事將使淸朝衣冠之倫率入塗泥之中其在爲世道淑人心之方不可以時値坐齋任其躑躅草土罪人李基慶姑從末勘咸鏡道慶與府勿限年定配勿干赦典
정조 15년 · 강
以李在學爲吏曹參判前望也
정조 15년 · 강
遞承旨金載翼以李洪載洪仁浩爲承旨尋遞洪載
정조 15년 · 목
政院以載翼解由未出啓稟敎以勿施與未差之代前望單子入之待下批牌招察任○因洪載牌不進敎以間其實病尙難供職云許遞前望單子入之
정조 15년 · 강
刑曹以崔必悌等口招啓
정조 15년 · 목
該曹啓言崔必悌鄭儀赫麟赫崔仁吉仁喆仁成白尙玉許涑玄啓溫孫景允渠潤德崔敦行等幷招來以傳敎辭意面諭則皆以爲旣已遲曉何敢欺隱乎朝家旣恕其罪以開自新之路父母兄弟涕泣勸勉故認爲邪學不敢復爲發諸口而盟於心心豈可二用乎齊聲以對言出眞情似無矯餙比之日昨色辭頗似顯勝權日身崔必恭處亦爲開諭則必恭頑忍與前無異而日身言內渠雖多般曉諭終始噤口實爲悶迫云故退限尙餘多日竭力懇勸事申申面飭敎以朱千玉戚之敎豈可擬議於梗化歲倫之徒而今番必欲以言語感悟之者臨御以後所決之案無非法之一字外無可容他說者此所以或慮冤濫未嘗不夜起彷徨至於今畓事渠輩本情非出於窮凶極惡而猶有一條感化之路則寧忍一直以法律驅之乎觀此草記所謂感悟之徒優於革面不及於革心云宥還稍久更或拭頂誦習則前功豈不可惜亦非眞箇生道殺人之意苟如此初不若以法從事無相傳迂之爲省事卿等雖不赴衙招致未及革心之類以此判付更加曉諭其中殺無惜而尤罔赦者卽許涑也往在辛卯以唐册事渠家所被果何如則渠以渠家之人復羅於唐册事是誠禽獸之不若渠祖曾有熟使之事故辛卯年別加致恤渠示必聞之於家間渠有一分人心渠各之入於諸招卽渠萬死之斷案尤焉敢抵賴於曹庭以致一問再問殆若無故之人反覆曉諭者然本罪之外人理可謂滅絕且以此草記觀之渠亦未革心中一人以此以彼眞所謂化外之物罷齋後勿問覺悟與否先施嚴刑一次捧供也
정조 15년 · 강
召見大臣閣臣藥房提調于誠正閣左議政蔡濟恭內閣提學吳載純檢校直提學朴祐源檢校直閣俆鼎修鄭東浚徐龍輔李晩秀藥房提調李坤副提調趙尙鎭
정조 15년 · 목
承候也○濟恭曰伏見李基慶處分傳敎則基慶誠怪鬼輩矣予曰昨日卽淸齋之日則渠豈敢以自明之疏忽地投呈而疏中又有不經之詖辭豈不萬萬駭悖乎其疏擧彼承宣豈有不知之理乎昨筵已嚴敎於承宣而予於此承宣三父子曲保何如則莫體予意乃敢參涉於機關渠輩之或長書或發通與疏擧如是做出豈不痛駭乎予則爲承宣猶矜憐而有此下敎承宣若欲自全則出而思圖活之道也予曰見刑曹草記權日身亦感化云而連以草記批答酬應誠勞矣濟恭曰渠輩之當初抵賴者卽以渠口不欲稱邪學二字也今乃悔悟言言以邪學承款莫非聖化之感及於豚魚矣予曰渠輩革心之道予旣付卿卿又自當必善爲調劑也
정조 15년 · 강
命江界貿蔘嚴立科條
정조 15년 · 목
左議政蔡濟恭啓言江界蔘弊今旣釐革而自本官如前營領以元定價四兩錢貿取則實惠未及於民矣從今以後嚴立科條三十斤外剩數無得官貿幷付於捄民任自買賣如是定式後如有犯者道臣卽爲狀聞施以懲貪之律斷不可已故敢達矣從之敎以如是出擧條定式之後更或有犯而不卽摘發該倅抵罪之外該道臣難免其責亦當時遣御史考其勤慢以此載之節目仍令本府前下擧條及此擧條與節目揭板常目事分付也
정조 15년 · 강
命戶蔘收稅之計士從重勘處
정조 15년 · 목
樂房提調李▣啓言今番江界所納戶蔘率多劣品收稅下去計士若能擇捧則豈有如此之理乎該計士移送秋曹請從重勘處從之
정조 15년 · 강
右承旨洪仁浩陳疏自鳴賜批
정조 15년 · 목
疏略曰洪樂安兩次問啓之時適在院中出納俱從臣手樂安自以爲闢異斥邪出於苦心而若其援引證據之辭臣旣茫無所知亦何由於指揮參涉乎樂安又因李秀夏對語之失實欲爲自明陳疏到院而臣旣承調劑之筵敎故千自棍量疏本還傳樂安伊時實狀院僚皆知至於李基慶則草記納供之語謂有相左渠以疏辧之意書告揆地繼又抵書喉院之由樂安來傳於臣故臣曰抵書喉院事未前聞云云又來言曰基慶不可以方在草土終不一暴云云臣曰實狀冤杻則草土陳疏亦非無例云云未嘗見其疏本則豈料其疏之昌呈於齋日辭多悖戾無所逃於嚴正之處分也今日登筵荐永嚴敎五內震剝求死不得臣若一毫與知基慶疏之別有機關則固當披瀝指陳之不暇豈忍依違顧藉重被欺岡之誅乎伏乞下臣司敗仍與基慶對質嚴覈得實焉批以矜之欲活首實之辭可見良心之不泯特付昧爽以前勿辭察職
정조 15년 · 강
以李鼎揆爲承旨前望也
정조 15년 · 강
以洪來疇爲樂安郡守
정조 15년 · 목
敎曰樂安郡守之代令該曹口傳差出待下批明日辭朝
정조 15년 · 강
召見大臣閣臣藥房提調于誠正閣左議政蔡濟恭內閣提學吳載純檢校直提學朴祐源檢校直閣徐鼎修鄭東浚徐龍輔李晩秀藥房提調李▣副提調趙尙鎭
정조 15년 · 목
承候也○予曰權日身日前以悔悟自新納供又自獄中呈所志於刑官而言言悔過自責可知其眞箇覺悟矣濟恭曰渠果怏爲草心莫非聖化攸曁矣予曰彼承宣之除拜意有所在嶺入中獨無邪學云嶺南素稱鄒魯之鄕故然而誠幸矣第下道則或不無云云未知傳說之信然而承旨似當詳知果何如乎承旨李鼎揆曰臣之所居卽下道而姑無之近地亦未聞之矣予曰未然之前解感爲好承旨擔當一一曉諭之地也
정조 15년 · 강
遞承旨洪仁浩以金載翼代之尋遞以尹㬦代之
정조 15년 · 목
敎曰右副承旨許遞前望單子入之待下批牌招察任○因載翼解由未出敎以勿施前望單子入之待下批牌招察任
정조 15년 · 강
刑曹以罪人權日身口招啓
정조 15년 · 목
該曹啓言罪人權日身呈訴曰日前口招旣以耶蘇之學妖邪不正納供則自當洞屬無餘而至於崔必恭開諭事官司之刑訊而不屈骨肉之泣懇而不從矣身亦萬端開諭靡不容極而無異木石回心無望若以必恭之不服爲渠罪則有死而己凡有可生之路殫竭無遺則豈有不盡心力而然哉今聞老母驚悸成疾氣息奄奄矣身不孝到此益著而人子情理吁亦窮矣伏乞處分云矣權日身之今日呈訴悉暴衷情今豈有他說乎崔必恭則開目噤口一如前日似此凶忍不可以言語開曉待開坐嚴刑取朖敎以日前屢次悔罪覺悟之供猶未知心面之同然使之還囚更令獄官來告形止於卿等矣觀此草記可見良心之不泯而卿等亦以渠言辭貌色判異於前如是論理覆奏則益驗具眞箇歸正況渠又以讀孔孟之書蓋死生之禮至于他人之沈惑不返者使各憣悟等說自證而質言在獄中上書於刑官則此而不曰革心是豈王政人其人之義乎然從前沈惑非比尋常姓名至登公車査推屢閱曺庭今雖怳然犂然日遷善而不自知前所誤入之罪決難容易白放且渠立跡效力之方正在於此役一款罪人權日身比前律減一等湖西地方有邪學云云處限開惑間定配所下送以渠能文能言若竭力誘誨則其爲官長之省勞渠之來頭無累豈非公私之幸此意卿等知悉日身處曉諭後依此擧行仍又嚴飭配所官畢開惑後使卽報營狀聞至於崔必恭惑之甚而化之難雖使諸囚中爲最此有不然者無識也故惑甚秩卑也故化難大抵桎梏桁楊之於導俗化民未也旣化許多之囚獨於必恭以輸情之稍後不堪燥悶日次加訊竟或不服而瘐斃則前此幾日若口開譬之擧歸於一簣之虧寧不可惜必恭爲先解枷保囚曺內亦勿加刑每於閑坐之時間日或間數日平平究詰略略開誨俾渠曉然知革面又革心然後可以晩出法曹一步之地則渠亦人耳亦豈無歸正自新之日乎必恭遷善之前卿等亦無敢求遞於見任事竝爲知悉以此草記及批旨曕布朝紙亦使爲邪學而未及發露者各有觀感之效也
정조 15년 · 강
命二十一日輪對爲之
정조 15년 · 강
以沈煥之爲承旨前望也
정조 15년 · 강
命前兵曹判書金文淳越俸一等
정조 15년 · 목
政院啓言咸鏡監司李文源狀啓昨年親騎衛都試沒技出身金大龍加資之意馳啓而加資尙未頒下云該曹擧行極爲駭忽其時當該堂上請推考敎以當該堂上越俸一等今日內下送
정조 15년 · 강
命出身金大龍加資敎旨卽爲傳給
정조 15년 · 목
咸鏡監司李文源以都試沒技出身金大龍加資尙未頒下馳啓敎以下批已久該曹尙今遲滞下送事之可駭莫此爲甚當該堂上已有處分敎旨卽爲傳給事回諭
정조 15년 · 강
遞大司憲李致中執義許晊司諫李秉喆掌令金孝眞權儐持平朴孝成鄭東愼正言李萬榮申▣
정조 15년 · 목
因守令署經啓稟敎以幷許遞今日政差出
정조 15년 · 강
以曺允大爲吏曹參議前望也
정조 15년 · 강
右副承旨沈煥之上疏乞遞批下該曹稟處
정조 15년 · 목
煥之與在承旨李祖承有妻侄應避之嫌也
정조 15년 · 강
有政吏曹判書李▣參判李在學兵曹判書吳載純進
정조 15년 · 목
敎曰政官牌招開政○以洪檢爲大司憲金翊休爲大司諫朴宗來爲執義柳雲羽爲司諫洪彥燮李日運爲掌令高宅謙李尙友爲持平金輸東爲獻納韓致應朴載淳爲正言鄭華淳爲平壤庶尹徐在修爲童蒙敎官初仕也具世勣爲都總管
정조 15년 · 강
命守令之違令申加嚴飭